“สุพัฒนพงษ์” เผยสภาธุรกิจสหรัฐฯ เข้าพบ “นายกฯ” พรุ่งนี้ ส่งสัญญาณดี ไทยยังดึงดูดนักลงทุน!
“สุพัฒนพงษ์” เผยสภาธุรกิจสหรัฐฯ เข้าพบ “นายกฯ” พรุ่งนี้ ส่งสัญญาณดี ไทยยังดึงดูดนักลงทุนต่างชาติ!
“สุพัฒนพงษ์” เผยสภาธุรกิจสหรัฐฯ เข้าพบ “นายกฯ” พรุ่งนี้ ส่งสัญญาณดี ไทยยังดึงดูดนักลงทุนต่างชาติ!
24 พ.ย. 2563

นายสุพัฒนพงษ์ พันธ์มีเชาว์ รองนายกรัฐมนตรี และ รมว.พลังงาน กล่าวถึงกรณีที่สภาธุรกิจสหรัฐอเมริกา-อาเซียน (US- ASEAN Business Council: USABC) จะนำคณะนักธุรกิจสหรัฐอเมริกาที่ประกอบธุรกิจในประเทศไทย เข้าพบ พล.อ.ประยุทธ์ จันทร์โอชา นายกรัฐมนตรี และรมว.กลาโหม ที่ทำเนียบรัฐบาลในวันพรุ่งนี้ (25 พ.ย.63) ว่า เป็นเรื่องที่ดีเนื่องจากสะท้อนให้เห็นว่าประเทศไทยมีศักยภาพและมีความพร้อมที่จะดึงนักลงทุนจากต่างชาติเข้าประเทศ ซึ่งล่าสุด สแตนดาร์ดแอนด์พัวร์ (S&amp;P) ยังคงอันดับความน่าเชื่อถือของไทยเหมือนเดิม ทั้งแนวโน้มที่มองไปข้างหน้า และสถานการณ์ในปัจจุบัน และถือเป็นโอกาสดีที่นักลงทุนมาเข้าพบ แสดงให้เห็นว่ามีความสนใจจะลงทุนในประเทศไทย
ทั้งนี้ นายสุพัฒนพงษ์ ระบุว่า จากการหารือกับนักลงทุนบางส่วนเมื่อวานนี้ (23 พ.ย.) มีการสอบถามหลายเรื่อง ซึ่งไทยยืนยันว่ามีความพร้อมและมีสิ่งดึงดูดความสนใจจากนักลงทุน เนื่องจากไทยมีการปรับเปลี่ยนในหลายด้าน และหากจำเป็นที่จะต้องหาบริษัทที่เป็นพันธมิตรในประเทศไทยก็มีบริษัทที่มีศักยภาพเป็นจำนวนมาก จึงขอให้นักลงทุนสบายใจ แลไว้วางใจ พร้อมย้ำความพร้อมรับมือกับการลงทุนโดยเฉพาะอุตสาหกรรมใหม่ และการเปลี่ยนแปลงโครงสร้างอุตสาหกรรมในไทยไม่ให้พึ่งพิงอุตสาหกรรมกลุ่มใดหนึ่ง
ส่วนที่มีการนัดชุมนุมใหญ่ในช่วงเวลาเดียวกับที่นักลงทุนสหรัฐฯ จะเข้าพบนายกรัฐมนตรีวันพรุ่งนี้นั้น นายสุพัฒนพงษ์ เชื่อว่า นักลงทุนไม่ได้คำนึงถึงในประเด็นนี้ เพราะเชื่อว่านักลงทุนจะพิจารณาจากการบริหารจัดการการชุมนุมของภาครัฐที่สามารถควบคุมและดูแลให้เกิดความสงบเรียบร้อยได้ อีกทั้งข้อเสนอของผู้ชุมนุม และการแสดงออกยังไม่มีลักษณะก้าวร้าว หรือสร้างความเสียหายให้กับการลงทุนมากนัก แต่ทั้งนี้ ก็ต้องระมัดระวัง เพราะแม้ผู้ชุมนุมจะมีสิทธิและเสรีภาพในการแสดงออกได้ แต่ต้องอยู่ภายใต้กรอบของกฎหมาย เช่นเดียวกันกับที่รัฐบาลก็ต้องปฏิบัติตามกรอบกฎหมายในการดูแลการชุมนุม เพราะเป็นสิ่งที่นักลงทุนจับตามองในขณะนี้
นายสุพัฒนพงษ์ ยังเปิดเผยว่า รัฐบาลเตรียมออกมาตรการกระตุ้นเศรษฐกิจในช่วงเทศกาลปีใหม่ นอกเหนือจากมาตรการคนละครึ่ง เฟส 2 แต่ยังไม่ขอเปิดเผยรายละเอียดในขณะนี้